1. ปัจจัยความเสี่ยง

1) ความเสี่ยงจากความผันผวนของสภาวะตลาด และการแข่งขันในธุรกิจหลักทรัพย์

  มูลค่าการซื้อขายของตลาดหลักทรัพย์และส่วนแบ่งการตลาดของบริษัทฯ
  มีผลโดยตรงต่อรายได้ของบริษัทฯ ปัจจัยที่กระทบต่อมูลค่าการซื้อขายของตลาด ได้แก่
  สถานการณ์ทางการเมือง ภาวะเศรษฐกิจ
  และความเชื่อมั่นของนักลงทุนทั้งในประเทศและต่างประเทศ
  ประกอบกับธุรกิจหลักทรัพย์เป็นธุรกิจที่มีการแข่งขันกันสูง
  ถ้าบริษัทฯไม่สามารถรักษาคุณภาพการให้บริการที่ดีไว้เมื่อเทียบกับบริษัทหลักทรัพย์อื่น
  อาจทำให้บริษัทฯสูญเสียส่วนแบ่งการตลาดได้ ดังนั้น
  บริษัทฯจึงมีนโยบายในการพัฒนาศักยภาพของเจ้าหน้าที่การตลาด
  ให้สามารถให้คำแนะนำและให้บริการที่ดีแก่ลูกค้าเสมอ พร้อมทั้งยังมีนโยบายในการขยายธุรกิจ
  โดยการพัฒนาผลิตภัณฑ์ใหม่ ๆ เช่น การยืมและให้ยืมหลักทรัพย์ ตราสารอนุพันธ์นอกตลาด
  และสัญญาซื้อขายล่วงหน้าด้วย

2) ความเสี่ยงจากความผันผวนของสภาวะตลาด
และการแข่งขันในธุรกิจตัวแทนสัญญาซื้อขายล่วงหน้า

  บริษัท ตลาดอนุพันธ์ (ประเทศไทย) จำกัด (มหาชน) ได้กำหนดการเปิดตลาดในวันที่ 28
  เมษายน 2549 โดยมี SET50 Index Futures เป็นสินค้าตัวแรก และบริษัทฯ
  ได้รับการคัดเลือกเป็น 1 ใน 20
  บริษัทที่มีคุณสมบัติครบในการเป็นสมาชิกของตลาดอนุพันธ์ฯและสำนักหักบัญชี
  บริษัทฯเชื่อมั่นว่าบริษัทฯมีความพร้อมที่จะให้บริการซื้อขายสัญญาซื้อขายล่วงหน้าเมื่อตลาดอนุพันธ์เปิดทำการ
  ทั้งนี้ การซื้อขายสัญญาซื้อขายล่วงหน้าจะมีความเสี่ยงจากความผันผวนของราคา อย่างไรก็ตาม
  บริษัทฯได้กำหนดขั้นตอนการบริหารความเสี่ยงที่รัดกุม
  เพื่อควบคุมความเสี่ยงในการซื้อขายสัญญาซื้อขายล่วงหน้านี้ ซึ่งรวมถึง
  การกำหนดการวางเงินประกันให้เพียงพอก่อนส่งคำสั่งซื้อขายสัญญาซื้อขายล่วงหน้าของลูกค้ารายย่อยด้วย

  ทั้งนี้ เพื่อความพร้อมในการแข่งขัน
  บริษัทได้ปรึกษาเกี่ยวกับกลยุทธ์ของธุรกิจสัญญาซื้อขายล่วงหน้ากับ บริษัท เคจีไอ ฟิวเจอร์ส
  (ไต้หวัน) จำกัด ดังนั้น บริษัทฯจึงเชื่อมั่นว่าจะสามารถให้บริการที่น่าพอใจแก่ลูกค้าได้

3) ความเสี่ยงจากการให้กู้ยืมเพื่อซื้อหลักทรัพย์ และการไม่ชำระเงินค่าซื้อหลักทรัพย์ตามคำสั่งของ
ลูกค้าเงินสด

  บริษัทฯ ได้จัดให้มีคณะกรรมการบริหารความเสี่ยง
  ซึ่งมีหน้าที่รับผิดชอบในการทบทวนและอนุมัตินโยบายการบริหารความเสี่ยงของการให้กู้ยืมเพื่อซื้อหลักทรัพย์
  นโยบายการให้วงเงินการซื้อขายหลักทรัพย์ แนวทางการประเมินและบริหารหลักประกัน
  นโยบายและกลยุทธ์ในการบริหารความเสี่ยง ดังนั้น
  บริษัทฯจึงเชื่อว่าจะสามารถลดความเสี่ยงจากการให้กู้ยืมเพื่อซื้อหลักทรัพย์
  และความเสี่ยงจากการไม่ชำระเงินค่าซื้อหลักทรัพย์ตามคำสั่งของลูกค้าเงินสดได้ ทั้งนี้ ณ วันที่
  31 ธันวาคม 2548 บริษัทฯมียอดลูกหนี้ซื้อหลักทรัพย์ด้วยเงินสดจำนวน 937 ล้านบาท
  และมีเงินให้กู้ยืมเพื่อซื้อหลักทรัพย์จำนวน 1,094 ล้านบาท

4) ความเสี่ยงจากอัตราดอกเบี้ย

  ณ วันที่ 31 ธันวาคม 2548 บริษัทฯไม่มีเงินกู้ยืมคงค้างจากสถาบันการเงิน อย่างไรก็ตาม
  บริษัทฯมีการลงทุนในตราสารหนี้
  ซึ่งมูลค่าของเงินลงทุนจะผันแปรตามการขึ้นลงของอัตราดอกเบี้ยด้วย

5) ความเสี่ยงจากอัตราแลกเปลี่ยน

  ณ วันที่ 31 ธันวาคม 2548
  บริษัทฯมีเงินลงทุนในบริษัทย่อยที่เป็นเงินตราต่างประเทศซึ่งบันทึกตามวิธีส่วนได้เสียจำนวน 69
  ล้านเหรียญสหรัฐฯ (หรือเท่ากับ 2,907 ล้านบาท) อย่างไรก็ตาม
  บริษัทฯได้กู้ยืมเงินจากบริษัทย่อยในต่างประเทศดังกล่าวกลับเข้ามาเป็นเงินบาทเป็นจำนวนประมาณ
  2,045 ล้านบาท
  และกองทุนที่ลงทุนโดยบริษัทย่อยในต่างประเทศได้ทำสัญญาขายเงินตราต่างประเทศล่วงหน้า
  เพื่อป้องกันความเสี่ยงจากอัตราแลกเปลี่ยนสำหรับเงินลงทุนในหลักทรัพย์อีกจำนวน 15
  ล้านเหรียญสหรัฐอเมริกา โดยมีอัตราแลกเปลี่ยนตามสัญญาเท่ากับ 41.86 บาทต่อ 1
  เหรียญสหรัฐอเมริกา

6) ความเสี่ยงด้านสภาพคล่อง

  บริษัทฯมีสภาพคล่องพอเพียง ณ วันที่ 31 ธันวาคม 2548
  บริษัทฯมีเงินสดและรายการเทียบเท่าเงินสด จำนวน 741 ล้านบาท
  และมีเงินฝากระยะยาวในสถาบันการเงิน จำนวน 3 ล้านบาท โดยมีเงินกองทุนสภาพคล่องสุทธิ
  ร้อยละ 265.14

7) ความเสี่ยงด้านการลงทุนในหลักทรัพย์และผลตอบแทน

  บริษัทฯได้จัดให้มีคณะกรรมการบริหารความเสี่ยง
  ซึ่งทำหน้าที่กำหนดแนวทางและนโยบายการจัดสรรสินทรัพย์
  นโยบายการอนุมัติวงเงินการลงทุนของบริษัทฯ และนโยบายควบคุมความเสี่ยง ณ วันที่ 31
  ธันวาคม 2548 บริษัทฯ มีเงินลงทุนสุทธิในตราสารหนี้และตราสารทุนทั้งสิ้น 2,240 ล้านบาท
  (เงินลงทุนชั่วคราวสุทธิ ร้อยละ 61 และเงินลงทุนระยะยาวสุทธิร้อยละ 39)
  โดยบริษัทฯใช้นโยบายการบริหารความเสี่ยงที่เข้มงวดและรัดกุม
  เพื่อควบคุมการขาดทุนที่อาจเกิดจากความผันผวนของตลาด

8) ความเสี่ยงจากการลงทุนในบริษัทย่อยและบริษัทร่วม

  ความเสี่ยงจากการลงทุนในบริษัทย่อยและบริษัทร่วม
  อาจเกิดขึ้นได้ในกรณีที่บริษัทย่อยและบริษัทร่วมมีผลประกอบการขาดทุน ทั้งนี้
  เงินลงทุนดังกล่าวได้ถูกบันทึกตามวิธีส่วนได้เสีย

9) ความเสี่ยงด้านการขยายสำนักบริการด้านหลักทรัพย์

  ณ วันที่ 31 ธันวาคม 2548 บริษัทฯมีสาขาทั้งสิ้น 19 แห่ง โดยปีที่ผ่านมา
  บริษัทฯเปิดสาขาใหม่เพิ่มขึ้น 2 แห่ง คือ สาขาอยุธยา และสาขาพระราม 2 ทั้งนี้
  การขยายสาขาเพิ่มจะมีความเสี่ยงในเรื่องการเพิ่มขึ้นของต้นทุนคงที่และต้นทุนแปรผัน
  อย่างไรก็ตาม บริษัทฯได้มีการทบทวนขั้นตอนการจัดตั้งสาขา
  โดยทำการวิเคราะห์ความเป็นไปได้ก่อนการเปิดสำนักงานสาขา
  ซึ่งรวมถึงศึกษาข้อมูลเกี่ยวกับพื้นที่ ประชากร ข้อมูลด้านเศรษฐกิจ จำนวนคู่แข่งในพื้นที่
  และมีการจัดทำประมาณการกำไรขาดทุน พร้อมทั้ง
  มีการศึกษาผลกระทบของการจัดตั้งสำนักงานสาขาต่อการดำรงเงินกองทุนสภาพคล่องสุทธิของบริษัทฯด้วย

10) ความเสี่ยงอันเกิดจากการทำธุรกรรมการจัดจำหน่ายและรับประกันการจำหน่ายหลักทรัพย์และ

ธุรกรรมที่ปรึกษาทางการเงิน

  การประกอบธุรกิจวาณิชธนกิจ ซึ่งรวมถึงการจัดจำหน่ายและรับประกันการจำหน่ายหลักทรัพย์
  บริษัทฯมีความเสี่ยงในการขาดทุนจากหลักทรัพย์ที่เหลือจากการจำหน่ายที่ต้องโอนเข้าบัญชีการลงทุนของบริษัทฯ
  ซึ่งอาจเกิดจากการรับประกันการจำหน่ายหลักทรัพย์ในจำนวนและราคาที่ไม่เหมาะสม
  ความผันผวนของภาวะตลาดหลักทรัพย์ อัตราดอกเบี้ย และอัตราแลกเปลี่ยนเงินตราต่างประเทศ
  ที่ส่งผลให้นักลงทุนตัดสินใจไม่จองซื้อหลักทรัพย์ ดังนั้น เพื่อลดความเสี่ยงดังกล่าว
  บริษัทฯจะทำการพิจารณาศึกษาวิเคราะห์ข้อมูลเบื้องต้นของบริษัทผู้ออกหลักทรัพย์
  และความสนใจของลูกค้าหรือนักลงทุนต่อหลักทรัพย์ดังกล่าวอย่างระมัดระวัง
  สำหรับธุรกิจการเป็นที่ปรึกษาทางการเงินนั้น
  บริษัทฯจะทำการศึกษาข้อมูลเบื้องต้นของลูกค้าอย่างรอบคอบก่อนพิจารณารับงานด้วย

11) ความเสี่ยงเนื่องจากการมีผู้ถือหุ้นรายใหญ่

  ณ วันที่ 31 มีนาคม 2548 กลุ่มเคจีไอถือหุ้นในบริษัทฯ ประมาณร้อยละ 34.98
  ของจำนวนหุ้นที่จำหน่ายได้แล้วทั้งหมดของบริษัทฯ ซึ่งการมีกลุ่มเคจีไอเป็นผู้ถือหุ้นรายใหญ่
  อาจมีความเสี่ยงที่ทิศทางการดำเนินงานอาจถูกกำหนดโดยกลุ่มผู้ถือหุ้นรายใหญ่เพียงกลุ่มเดียว
  อย่างไรก็ตาม หากกลุ่มเคจีไอต้องการจะถือหุ้นมากกว่าร้อยละ 50 นั้น
  กลุ่มเคจีไอจะต้องขออนุญาตจากหน่วยงานของรัฐที่เกี่ยวข้องด้วย

12) ความเสี่ยงจากการจัดตั้งกองทุนรวมเพื่อผู้ลงทุนซึ่งเป็นคนต่างด้าว (Thai Trust Fund)
และการมีตราสารสิทธิในผลตอบแทนที่เกิดจากหลักทรัพย์อ้างอิง (Non-Voting Depository
Receipts: NVDRs)

  เนื่องจากผู้ลงทุนใน Thai Trust Fund และผู้ถือ NVDRs จะไม่มีสิทธิออกเสียง
  จึงทำให้จำนวนหุ้นที่มีสิทธิออกเสียงในบริษัทฯลดลง
  และจะทำให้ผู้ถือหุ้นรายใหญ่มีเสียงในการควบคุมบริษัทฯมากขึ้น อย่างไรก็ตาม ณ วันที่ 31
  ธันวาคม 2548 บริษัทฯไม่มีหุ้นที่ถือโดย Thai Trust Fund และมีผู้ลงทุนใน NVDRs
  เพียงจำนวน 88,589,236 หุ้น หรือคิดเป็นร้อยละ 4.45 ของทุนเรียกชำระแล้ว
  (ดูรายละเอียดเพิ่มเติมในส่วนที่ 8 เรื่อง โครงสร้างเงินทุน)

13) ความเสี่ยงเกี่ยวกับตราสารอนุพันธ์

  บริษัทฯได้อนุมัติให้ฝ่ายธุรกิจตราสารอนุพันธ์และฝ่ายค้าตราสารหนี้
  เสนอขายตราสารอนุพันธ์แก่ลูกค้า โดยได้คำนึงถึงความเสี่ยงต่างๆ
  ที่เกี่ยวข้องกับการให้บริการนี้เรียบร้อยแล้ว โดยคณะกรรมการบริหารความเสี่ยงจะพิจารณาอนุมัติ
  “Product Program”
  ก่อนที่ฝ่ายธุรกิจตราสารอนุพันธ์และฝ่ายค้าตราสารหนี้จะเสนอขายตราสารอนุพันธ์แก่ลูกค้าได้ ทั้งนี้
  “Product Program” จะพิจารณาถึง (1)
  ลักษณะของตราสารหรือบริการและกลุ่มลูกค้าเป้าหมาย (2) นโยบายการบริหารความเสี่ยง เช่น
  ระดับขาดทุนที่ยอมรับได้และนโยบายการบริหารความเสี่ยงอื่นๆ
  ตามลักษณะของบริการหรือตราสารที่จะเสนอต่อลูกค้า และ (3)
  ระเบียบขั้นตอนการปฏิบัติงานภายใน รวมทั้งวิธีการควบคุมภายใน

  ทั้งนี้ ฝ่ายบริหารความเสี่ยงของบริษัทฯ จะทำหน้าที่ควบคุมดูแลความเสี่ยงของบริษัทฯ
  เพื่อให้เป็นไปตามนโยบายการบริหารความเสี่ยงที่ได้รับอนุมัติทุกวัน
  บริษัทฯเชื่อมั่นว่าบริษัทฯได้จัดให้มีระบบที่สามารถจำกัดความเสี่ยงจากธุรกรรมที่เกี่ยวกับตราสารอนุพันธ์
  ให้อยู่ในระดับต่ำที่สามารถยอมรับได้